Vappuna
Nyt pyörät seisomaan!
 Jo la’atkoon työn ja voiman tuima pauhu!
 Vapaaksi käsi, työllä uuvutettu!
 Vapaaksi henki – orjaks’ taivutettu
 ainaisen nälkäkuolon uhkan alle!
 Nyt kaikki juhlimaan!

 Oi, katso, raataja!
 Jo kevät voittaa tuiman, hyisen talven.
 On puhti pimeyden pilvivalta.
 Vapaana päivyt paistaa korkealla,
 se lammin, herttainen on – uuden luoja
 kuin uljas voittaja.

 Se luopi elämää,
 vapaata, ylevää ja voimakasta.
 Luo jylhää jylinää, luo myrskypäitä.
 Luo kaunista, luo rakkauden häitä,
 ja ylevyyttä, elon ihanteita, –
 luo uutta tehtävää,

 Näin luopi luonto. – Suurta voipi luoda
 myös järki kahleeton ja vapaa ihmishenki,
 mi seuraa totuutta ja oikeutta.
 Vaan järki, orjuudella uuvutettu
 ja nälkäkuolon pelkoon vaivutettu
 vain kulkee kuolemaan ja usvapilveen peittyy –
 sen kahlehet jos kestää hautaan asti.

 Siis pyörät seisomaan!
 Vapaaksi raatajat ja juhlimaan
 keväimen valtajuhlaa, valon voittoa, –
 vapauden ajan aamunkoittoa.
 Pois hetkiseksi nälkäkuolon pelko,
 ja kahlehista irti järki, sydän!
 Nyt tähdätkööt ne tulevaista aikaa,
 ja sille uhraelkoot voiman, taidon, tarmon!

 Nyt pyörät seisomaan!
 Vapaaksi ruumis, henki, aatos – kaikki!
 Vapaana juhlimaan
 keväimen valtajuhlaa, ihmisyyden päivää,
 ja päivää orjajoukon yhteistunnon!

1908.

Heikku Puro.

Lähde: Eteenpäin 30.4.1908.

Olavi Puro
Runot
Eteenpäin
1908